Tatiana Răducanu, care a deținut concomitent funcția de membru al Comsiei Pre-Vetting și al Comisiei Vetting, a demisionat, informează Jurnal.md. Se întâmplă după ce în spațiul public a fost distribuită o scrisoare semnată de șefa Procuraturii Anticorupție, Veronica Dragalin, în care este menționat că Răducanu ar fi executat comenzile fugarului Veaceslav Platon și ale juristului Aureliu Colenco, avocat care reprezintă interesele lui Ilan Șor. În scrisoarea informativă către mai mulți judecători, procurori și reprezentanți ai societății civile Veronica Dragalin ar menționa că în aprilie curent, în cadrul unui dosar penal, Procuratura Anticorupție a obținut informații dintr-un telefon mobil, care i-ar fi aparținut lui Veaceslav Platon. Este vorba despre sute de mesaje cu discuții între Platon și Aureliu Colenco, care ar fi fost expediate pe parcursul mai multor ani. Cei doi ar fi discutat inclusiv despre relația lor cu Tatiana Răducanu. Peste câteva ore de la publicarea scrisorii cu pricina, deputatul PAS, Veronica Roșca, șefă a Comisiei Juridice, Numiri și Imunități, a anunțat că în adresa Comisiei a venit o cerere de demisie din calitatea de membru din comisiile de Pre-Vetting și Vetting semnată de Tatiana Răducanu. Contactată pentru o reacție, Răducanu a spus că se simte rău și că toate explicațiile le găsim în cererea de demisie. Aceasta a scris că acuzațiile invocate sunt false și nu corespund realității. Răducanu a menționat că a fost nevoită să demisioneze, pentru a nu compromite procesul de Vetting, transmite Radio Chișinău.